СТАНОВИЩЕ

по конкурс за заемане на академичната длъжност „професор“ в област на висше образование професионално направление 1.3. Педагогика на обучението по... (методика на обучението по чужд език в дигитална среда (английски език и турски език) за нуждите на ФКНФ,обявен в ДВ, бр. 88 от 18.10.2024 г.

Становището е изготвено от проф. д-р Татяна Ангелова, определена за член на научното жури със заповед на Ректора РД-38-66406-12-2024.

**За участие в конкурса е подал документи единствен кандидат професор доктор на науките Данаил Кирилов Данов.**

В изложението са изяснени следните пунктове:

1.Общо описание на предоставените материали

1.1. Данни за кандидатурата

1.2. Данни за кандидата

1.3. Обща характеристика на научните трудове и постижения на кандидата

1.4. Характеристика и оценка на преподавателската дейност на кандидата

1.5. Критични бележки и препоръки

1.6. Лични впечатления за кандидата

1.7. Заключение

2. Общо заключение

**1.Общо описание на предоставените материали**

1.1. Представените от кандидата документи по конкурса напълно съответстват на ЗРАСРБ, ППЗРАСБ и Правилника за условията и реда за придобиване на научни степени и заемане на академични длъжности в Софийския университет „Св. Кл. Охридски“.

За участие в конкурса кандидатът е представил 13 публикации в престижни национални и чуждестранни научни издания. Далеч са надхвърлени минималните научни изисквания по закона. Представени са и останалите документи, необходими за участие и допускане в конкурса съгласно изискванията на Закона и Правилника на СУ и ФКНФ. Нямам забележки към представените документи. Приемам всички публикации по конкурса за оценяване.

**1.2. Данни за кандидата**

Данаил Данов е завършил магистратура в Централноевропейския университет, Прага (Central European University, Prague, Czech Republic) по общество и политика и в Софийския университет – по тюркология, английска филология, обществознание и медии (1991-1993). Завършва магистратура в Университета в Лондон (SOAS University of London, UK), история и политика за периода 1993-1994. През 2009-2011 придобива научна степен доктор по педагогика в областта на нови медии, комуникационна теория, педагогика и психология в тогавашния Факултет по начална и предучилищна педагогика. През 2019 г. става доктор на науките в Софийски университет по медийна педагогика и медийна грамотност.

Разностранният му професионален опит като медиен специалист в страната и в чужбина се съчетава с богатия му преподавателски опит в бакалавърската, магистърската и докторската степен. Д. Данов е гост-лектор в чуждестранни университети по цял свят. Неговата експертна подготовка намира впечатляващ израз в проектна работа и в научни конференции в страната и в чужбина. Кандидатът е утвърден изследовател, чиято научна дейност е убедително представена в многобройните му публикации – монографии, статии в специализирани наши и чужди издания. Посочените забелязани цитирания красноречиво говорят за това.

**1.3.Обща характеристика на научните трудове и постижения на кандидата в представените за конкурса публикации**

От посочената справка в „Авторите“, специализираната платформа на Софийския университет за академичната дейност на преподавателите, е видна впечатляващата научна продукция, която е свързана с медийната педагогика и медийната грамотност, една област, в която кандидатът е утвърдено име в страната и в чужбина. Общият брой цитирания – 23 – са в реферирани и индексирани издания.

Научните приноси на Д. Данов в направлението 1.3. Педагогика на обучението по (методика на обучението по чужд език в дигитална среда – английски език и турски език) са прецизно и аналитично структурирани в четири раздела според представения документ – и удостоверяват обогатяването на теорията и практиката на медийната педагогика с базови проучвания, които развиват една нова научна област. Моделът му за обучителна методология за подготовка на преподаватели по медийна грамотност намира широко приложение в много европейски страни. Кандидатът е автор на научни статии, които имат основополагащо значение за медийната педагогика в контекста на мултикултурност, интеграционни образователни модели и интеркултурализъм. Разширената му дефиниция за медийна грамотност е приета както от българските, така и от европейските специалисти в областта на медиите. Д. Данов прокарва пътища за научни иновации в непрекъснато развиващата се област на медийната педагогика. Неговите изяви намират израз в престижни научни проекти в страната и в чужбина. Кандидатът е утвърдено име на преподавател и изследовател.

**1.4 Характеристика и оценка на преподавателската дейност на кандидата**

Данаил Данов има богата и разностранна дейност като преподавател в трите степени на висше образование на Софийския университет, на много чуждестранни университети – в Япония, Бразилия, Индия, Германия, Словакия, Узбекистан, Англия и др. Неговото участие като водещ експерт в престижни научни международни проекти допринася за утвърждаването на българската университетска наука и популяризирането й по света в областта на медийната педагогика.

**1.5. Критични бележки и препоръки**

Нямам критични бележки и препоръки към кандидата.

**1.6. Лични впечатления за кандидата**

Познавам проф. Данов от съвместната ни работа като колеги. Наистина съм впечатлена от широката му медийна култура, от новаторското му визионерство за образованието в дигитална среда. Той е прекрасен колега, уважаван от студентите и преподавателите.

**Заключение**

След като се запознах с предоставените ми материали и научни трудове и въз основа на направения анализ на тяхната значимост и научни и научно-приложни приноси, потвърждавам, че научните постижения на проф. Данаил Данов отговарят на изискванията на Закона за развитие на академичния състав в РБ и на Правилника на Софийския университет за присъждане на научните степени и заемане на академичните длъжности. Кандидатурата на Д. Данов напълно отговаря на изискванията към обявената за конкурс академична длъжност. Затова давам своята положителна оценка за нея.

**2. Общо заключение**

Гореизложеното ми дава пълно основание да препоръчам на научното жури да предложи на Факултетния съвет на Факултета за класически и нови филологии при Софийския университет „Св. Кл. Охридски“ **да избере проф. д.н. Данаил Кирилов Данов** на академичната длъжност професор в област на висше образование професионално направление 1.3. Педагогика на обучението по... (методика на обучението по чужд език в дигитална среда (английски език и турски език).

21 януари 2025 г. проф. д-р Татяна Ангелова: